作者:李九齡
標題:上清辭五首
內容:入海浮生汗漫秋，紫皇高宴五雲樓。霓裳曲罷天風起，吹散仙香滿十洲。樓鎖彤霞地絕塵，碧桃花發九天春。東皇近日慵遊宴，閑煞瑤池五色麟。上清仙路有丹梯，影響行人到即迷。不會無端個漁父，阿誰教入武陵溪。本來方朔是真仙，偶別丹臺未得還。何事玉皇訊息晚，忍教憔悴向人間。新拜天官上玉都，紫皇親授五靈符。群仙個個來相問，人世風光似此無。